Կոխի Նավրուզ

մինի|200x200փքս| Կոխի Նավրուզ համալիրը
մինի|200x200փքս| Կոխի Նավրուզ համալիրը (տեսքը՝ ձախից)
**«Կոխի Նավրուզ»** (տաջիկերեն՝ Кохи Наврӯз. տաջիկերենից բառացի թարգմանած՝ նշանակում է **Նավրուզի պալատ**), աշխարհի ամենամեծ պալատներից մեկն է (այլ տվյալներով՝ թեյարան) և Տաջիկստանի զբոսաշրջային տեսարժանություններից մեկը, որը կառուցվել է 2014 թվականին Դուշանբե քաղաքում։

## Շինարարություն
Գտնվում է մայրաքաղաքի կենտրոնում՝ Ի.Սոմոնի պողոտա 14 հասցեում, Դուշանբեի կենդանաբանական այգու և հանրապետական կենտրոնական  մարզադաշտի դիմաց, *Կուլի Ջավոնոն* զբեսայգու հարևանությամբ։ Ճարտարապետական նախնական մտահղացումը եղել է  քանդված թեյարանի տեղում կառուցել ազգային ոճով ժամանակակից թեյարան։ Գլխավոր ճարտարապետը Սամիջոն Ազիզիոնն է։ Համալիրի կենտրոնական շինության՝ պալատի բարձրությունը 50 մետր է։

Կոխի Նավրուզ պալատը հինգհարկանի է, զբաղեցնում է մոտ 40 000 քառակուսի մետր տարածք։ Տաջիկ վարպետների ստեղծագործ մտքի ու ջանքերի արդյունք է, կառուցվել է ազգային ճարտարապետական մեթոդով և նմանը չունի աշխարհում։ Համալիրը կազմող փոքր ու մեծ սրահները, ամառային տեռասները, գունագեղ շատրվանները և երաժշտական նվագակցությունը  յուրահատուկ շքեղություն են հաղորդում կառույցին։ 12 սրահները զարդարված են տաջիկական ժողովրդական արհեստների գեղեցիկ արդյունքներով, որոնց թվում կան ծեփածո ստեղծագործություններ, խճանկարներ, գունապակիներ, փայտի ու քարի վրա փորագրություններ,  հայելապատման տպավորիչ նմուշներ: Կան նաև ազգային հերոսների և տաջիկ բանաստեղծների բազմաթիվ որմնապատկերներ
:

## Դահլիճներ
### «Դիդոր» դահլիճ
Դահլիճի մուտքը զարդարված է կունդալային նախշերով։ Սա հանդիսությունների սրահ է, որի պատերը սվաղված են հայելային մակերեսի վրա, և դրանում արտացոլված են ազգային մոտիվներ։ Տանիքը գունաներկված է։ Փայտե սանդուղքը երկու կողմից զարդարված է փորագրություններով։ Սրահի մակերեսը 1100 քմ է։

### «Արժանգ» դահլիճ
Այս դահլիճը պատրաստված է Տաջիկստանի 29 տեսակի կիսաթանկարժեք քարերից (այդ պատճառով էլ կոչվում է *քարե սրահ*)։ Պատին կա Քեմալեդդին Բեհզադի նկարների հիման վրա արված խճանկար: Դահլիճի մակերեսը 1000 քմ է։

### «Գուլիստոն» դահլիճ
Սա տաջիկական փորագրության ցուցասրահ է։ Այս սրահում իսֆարացի վարպետ Բուրհանի ղեկավարությամբ իրականացվել է ավելի քան 6000 քմ փայտափորագրություն։ Սրահն ունի 16 սյուն։ 3 տոննա կշռող մեծ ջահը պատրաստված է բյուրեղապակուց։ Սրահի մակերեսը 1650 քմ է։

### «Զառանդուդ» դահլիճ
Սա շենքի ամենաբարձր սրահն է՝ 38 մ բարձրությամբ: Մեծ ջահը կշռում է 6 տոննա 700 կգ, ունի 1600 լուսատու։ Պատի յուրաքանչյուր մասում կարելի է տեսնել ոսկե թագի խորհրդանիշ՝ յոթ աստղերով։ Սյուները (դրանք 16-ն են) և դրանց վրայի նախշերը օծված են մաքուր ոսկով (այդ պատճառով այն կոչվում է նաև *ոսկե սրահ*)։ Սրահի պատերին գիպսե և ապակե զարդանախշեր են։ Բոլոր աշխատանքներն իրականացվել են ռաշթեցի վարպետ Անվարշո Ռիզվոնովի ղեկավարությամբ։

## ՇՀԿ-ի 8 հրաշալիքներից մեկը
2019 թվականին Կոխի Նավրուզը ճանաչվել է Շանհայի համագործակցության կազմակերպության ութ ժամանակակից հրաշալիքներից մեկը:

Հաստատությունը բաց է հանրության առաջ և քաղաքում հայտնի զբոսաշրջային տեսարժանություն է: Օգտագործվում է նաև դիվանագիտական ​​նպատակներով։ Օրինակ, 2014 թվականին Կոխի Նավրուզում է անցկացվել Շանհայի համագործակցության կազմակերպության պետությունների ղեկավարների գագաթնաժողովը։

## Ծանոթագրություններ

Կատեգորիա:2014 հիմնադրումներ
Կատեգորիա:Պալատներ
Կատեգորիա:Տեսարժան վայրեր